กหดหกดหกดหกดประกาศคณะกรรมการรัฐวิสาหกิจสัมพันธ์เรื่อง หลักเกณฑ์และวิธีการคัดเลือกกรรมการผู้แทนฝ่ายพนักงาน------------------------------------ โดยที่ประกาศคณะกรรมการรัฐวิสาหกิจสัมพันธ์เรื่อง คณะกรรมการความปลอดภัยอาชีวอนามัย และสภาพแวดล้อมในการทำงาน ลงวันที่ ๙ พฤศจิกายน ๒๕๓๘ กำหนดให้รัฐวิสาหกิจต้องจัดให้มีคณะกรรมการความปลอดภัยอาชีวอนามัยและสภาพแวดล้อมในการทำงาน ประกอบด้วย กรรมการผู้แทนฝ่ายบริหารและกรรมการผู้แทนฝ่ายพนักงานและตามข้อ ๔ (๒)กำหนดการคัดเลือกกรรมการผู้แทนฝ่ายพนักงานให้เป็นไปตามหลักเกณฑ์และวิธีการที่คณะกรรมการรัฐวิสาหกิจสัมพันธ์กำหนดคณะกรรมการรัฐวิสาหกิจสัมพันธ์จึงกำหนดหลักเกณฑ์และวิธีการคัดเลือกกรรมการผู้แทนฝ่ายพนักงาน ดังต่อไปนี้ ข้อ ๑การคัดเลือกกรรมการผู้แทนฝ่ายพนักงานให้คัดเลือกจากพนักงานซึ่งหมายถึง พนักงานตามพระราชบัญญัติพนักงานรัฐวิสาหกิจสัมพันธ์ พ.ศ. ๒๕๓๔ และเป็นผู้ปฏิบัติงานอยู่ในสถานประกอบกิจการนั้น กรรมการผู้แทนฝ่ายพนักงานตามวรรคหนึ่งควรเป็นผู้มีความรู้ความเข้าใจและเห็นความสำคัญของการปฏิบัติหน้าที่ในฐานะกรรมการความปลอดภัย อาชีวอนามัยและสภาพแวดล้อมในการทำงาน ทั้งนี้ เพื่อให้เป็นผู้มีส่วนร่วมในการส่งเสริมและสนับสนุนให้เกิดความปลอดภัยในการทำงานอย่างแท้จริง ข้อ ๒รัฐวิสาหกิจที่มีสมาคมพนักงานรัฐวิสาหกิจตามพระราชบัญญัติพนักงานรัฐวิสาหกิจสัมพันธ์ พ.ศ. ๒๕๓๔ ให้รัฐวิสาหกิจแจ้งสมาคมพนักงานรัฐวิสาหกิจภายในเจ็ดวันนับแต่วันที่ประกาศคณะกรรมการรัฐวิสาหกิจสัมพันธ์ เรื่องคณะกรรมการความปลอดภัยอาชีวอนามัยและสภาพแวดล้อมในการทำงานมีผลใช้บังคับ หรือภายในเจ็ดวันนับแต่วันที่มีพนักงานเพิ่มขึ้นครบห้าสิบคนหลังจากวันที่ประกาศดังกล่าวมีผลใช้บังคับเพื่อทำการคัดเลือกพนักงานในสถานประกอบกิจการนั้น เป็นกรรมการผู้แทนฝ่ายพนักงาน ให้สมาคมพนักงานรัฐวิสาหกิจทำการคัดเลือกกรรมการผู้แทนฝ่ายพนักงานภายในเจ็ดวันนับแต่วันที่ได้รับแจ้งจากรัฐวิสาหกิจและแจ้งรายชื่อผู้ที่ได้รับการคัดเลือกให้รัฐวิสาหกิจทราบภายในสามวันนับแต่วันที่ได้ทำการคัดเลือก ข้อ ๓กรณีที่รัฐวิสาหกิจใดไม่มีสมาคมพนักงานรัฐวิสาหกิจตามข้อ ๒ ให้รัฐวิสาหกิจนั้นแต่งตั้งพนักงานผู้ซึ่งไม่ประสงค์จะรับการคัดเลือกเป็นกรรมการผู้แทนฝ่ายพนักงาน จำนวนไม่น้อยกว่าสามคนแต่ไม่เกินห้าคนเป็นคณะกรรมการดำเนินการคัดเลือกกรรมการผู้แทนฝ่ายพนักงาน ภายในเจ็ดวัน นับแต่วันที่ประกาศคณะกรรมการรัฐวิสาหกิจสัมพันธ์เรื่อง คณะกรรมการความปลอดภัย อาชีวอนามัยและสภาพแวดล้อมในการทำงานมีผลใช้บังคับหรือภายในเจ็ดวันนับแต่วันที่มีพนักงานเพิ่มขึ้นครบห้าสิบคนหลังจากประกาศดังกล่าวมีผลใช้บังคับ ข้อ ๔ให้รัฐวิสาหกิจแจ้งให้พนักงานที่ได้รับแต่งตั้งเป็นคณะกรรมการดำเนินการคัดเลือกทราบและปิดประกาศรายชื่อคณะกรรมการดำเนินการคัดเลือกไว้ในที่เปิดเผยเพื่อให้พนักงานทราบโดยทั่วกัน ภายในสามวันนับแต่วันที่แต่งตั้ง ข้อ ๕ให้คณะกรรมการดำเนินการคัดเลือกตามข้อ ๓ดำเนินการดังนี้ (๑) ประกาศกำหนดวัน เวลาและสถานที่รับสมัครเป็นกรรมการผู้แทนฝ่ายพนักงาน ภายในสามวันนับแต่วันที่ได้รับแจ้งจากรัฐวิสาหกิจ (๒) กำหนดวัน เวลา เริ่มต้นและสิ้นสุดให้พนักงานยื่นใบสมัครภายในระยะเวลาไม่เกินห้าวันนับจากวันประกาศรับสมัคร (๓) ประกาศจำนวนกรรมการผู้แทนฝ่ายพนักงานที่จะได้รับการคัดเลือก(จำนวน ๒ คน สำหรับสถานประกอบกิจการที่มีพนักงานตั้งแต่ ๕๐ - ๙๙ คน จำนวน ๓ คนสำหรับสถานประกอบกิจการที่มีพนักงานตั้งแต่ ๑๐๐ - ๔๙๙ คน จำนวน ๕ คนสำหรับสถานประกอบกิจการที่มีพนักงานตั้งแต่ ๕๐๐ คนขึ้นไป หรือตามจำนวนที่รัฐวิสาหกิจกับฝ่ายพนักงานตกลงกันแต่ต้องไม่น้อยกว่าจำนวนข้างต้น) ข้อ ๖ให้พนักงานในสถานประกอบกิจการทุกคนซึ่งมิใช่ผู้ได้รับการแต่งตั้งเป็นคณะกรรมการดำเนินการคัดเลือกมีสิทธิสมัครเป็นกรรมการผู้แทนฝ่ายพนักงานภายในระยะเวลาตามข้อ ๕ (๒) ข้อ ๗เมื่อสิ้นสุดระยะเวลาการรับสมัครตามข้อ ๕ (๒) แล้ว หากปรากฏว่ามีพนักงานสมัครเข้ารับการคัดเลือกเท่ากับจำนวนกรรมการผู้แทนฝ่ายพนักงานตามข้อ ๕ (๓) ให้ถือว่าพนักงานที่สมัครเข้ารับการคัดเลือกนั้นเป็นกรรมการผู้แทนฝ่ายพนักงานทุกคน ข้อ ๘ในกรณีมีผู้สมัครไม่ครบ ให้คณะกรรมการดำเนินการคัดเลือกแจ้งชื่อผู้สมัครนั้น ให้รัฐวิสาหกิจทราบภายในสามวันนับแต่วันสิ้นสุดการรับสมัครโดยให้ถือว่าผู้สมัครนั้นเป็นกรรมการผู้แทนฝ่ายพนักงานและให้คณะกรรมการดำเนินการคัดเลือกเป็นผู้คัดเลือกกรรมการผู้แทนฝ่ายพนักงานในส่วนที่ขาด ภายในกำหนดเจ็ดวันนับแต่วันสิ้นสุดการรับสมัคร ในกรณีไม่มีผู้สมัครเข้ารับการคัดเลือกให้คณะกรรมการดำเนินการคัดเลือกเป็นผู้คัดเลือกกรรมการผู้แทนฝ่ายพนักงานทั้งจำนวน ภายในกำหนดเวลาตามวรรคหนึ่ง ให้คณะกรรมการดำเนินการคัดเลือกแจ้งชื่อกรรมการผู้แทนฝ่ายพนักงานที่ได้รับการคัดเลือกให้รัฐวิสาหกิจทราบภายในสามวันนับแต่วันคัดเลือก ข้อ ๙ในกรณีที่มีผู้สมัครเกินกว่าจำนวนกรรมการผู้แทนฝ่ายพนักงานตามข้อ ๕ (๓)ให้คณะกรรมการดำเนินการคัดเลือกดำเนินการเพื่อให้ได้รายชื่อกรรมการผู้แทนฝ่ายพนักงานภายในสิบวันนับแต่วันสิ้นสุดการประกาศรับสมัครโดยให้ดำเนินการดังนี้ (๑) ประกาศรายชื่อและหมายเลขประจำตัวผู้สมัคร (๒) ประกาศกำหนดสถานที่ วัน เวลาลงคะแนนคัดเลือกกรรมการผู้แทนฝ่ายพนักงาน (๓)จัดให้มีบัตรคัดเลือกกรรมการผู้แทนฝ่ายพนักงาน (๔) จัดหีบหรือกล่องรับบัตรคัดเลือกกรรมการผู้แทนฝ่ายพนักงาน ข้อ ๑๐ให้คณะกรรมการดำเนินการคัดเลือกมอบบัตรคัดเลือกให้แก่พนักงานผู้ใช้สิทธิโดยให้คณะกรรมการดำเนินการคัดเลือกจดแจ้งชื่อของพนักงานผู้มาใช้สิทธิไว้เป็นหลักฐาน ให้พนักงานผู้ใช้สิทธิเขียนชื่อหรือหมายเลขประจำตัวของผู้สมัครลงในบัตรคัดเลือกแล้วมอบให้คณะกรรมการดำเนินการคัดเลือกหย่อนลงในหีบหรือกล่องรับบัตรคัดเลือกกรรมการผู้แทนฝ่ายพนักงาน ให้คณะกรรมการดำเนินการคัดเลือกตรวจนับคะแนนในที่เปิดเผยหลังจากสิ้นสุดเวลาลงคะแนนแล้ว ให้คณะกรรมการดำเนินการคัดเลือกรวมคะแนนที่ผู้สมัครแต่ละคนได้รับโดยเปิดเผยเรียงลำดับตามคะแนนจากมากไปหาน้อย ให้คณะกรรมการดำเนินการคัดเลือกประกาศผลการคัดเลือกให้พนักงานทราบทั่วกันและแจ้งรายชื่อกรรมการผู้แทนฝ่ายพนักงานและกรรมการผู้แทนฝ่ายพนักงานสำรองให้รัฐวิสาหกิจทราบในวันถัดไป นับแต่วันคัดเลือกสิ้นสุดลง ข้อ ๑๑ให้รัฐวิสาหกิจแต่งตั้งกรรมการผู้แทนฝ่ายพนักงานที่ได้รับการคัดเลือกจากสมาคมพนักงานรัฐวิสาหกิจหรือคณะกรรมการดำเนินการคัดเลือกเป็นคณะกรรมการความปลอดภัยอาชีวอนามัย และสภาพแวดล้อมในการทำงานตามกฎหมาย ข้อ ๑๒ ในกรณีที่สมาคมพนักงานรัฐวิสาหกิจหรือคณะกรรมการดำเนินการคัดเลือกแล้วแต่กรณีไม่สามารถดำเนินการเพื่อให้ได้มาซึ่งกรรมการผู้แทนฝ่ายพนักงานตามที่กฎหมายกำหนด ให้รัฐวิสาหกิจเป็นผู้ดำเนินการคัดเลือก ข้อ ๑๓สถานประกอบกิจการในรัฐวิสาหกิจใดที่มีพนักงานตั้งแต่ห้าสิบคนขึ้นไปแต่ไม่ถึงหนึ่งร้อยคน ซึ่งไม่มีสมาคมพนักงานรัฐวิสาหกิจในรัฐวิสาหกิจนั้นคณะกรรมการดำเนินการคัดเลือกอาจจัดประชุมพนักงานพร้อมกันทั้งสถานประกอบกิจการเพื่อคัดเลือกกรรมการผู้แทนฝ่ายพนักงาน ก็ให้กระทำได้ การประชุมตามวรรคหนึ่งต้องประกอบด้วยพนักงานเกินกึ่งหนึ่งของพนักงานทั้งหมดในสถานประกอบกิจการนั้น ให้ผู้ได้รับคะแนนสูงสุดตามลำดับเป็นผู้ที่ได้รับการคัดเลือกให้เป็นกรรมการผู้แทนฝ่ายพนักงาน นอกนั้นเป็นกรรมการผู้แทนฝ่ายพนักงานสำรอง ให้คณะกรรมการดำเนินการคัดเลือกประกาศผลการคัดเลือกให้พนักงานทราบทั่วกัน และแจ้งรายชื่อกรรมการผู้แทนฝ่ายพนักงานที่ได้รับการคัดเลือกและกรรมการผู้แทนฝ่ายพนักงานสำรองให้รัฐวิสาหกิจทราบภายในสามวันนับแต่การประชุมคัดเลือกสิ้นสุดลง ข้อ ๑๔ ให้กรรมการผู้แทนฝ่ายพนักงานซึ่งได้รับการแต่งตั้งตามข้อ ๑๑ ข้อ ๑๒ หรือ ข้อ ๑๓ แล้วแต่กรณีมีสิทธิและหน้าที่ในฐานะกรรมการความปลอดภัย อาชีวอนามัยและสภาพแวดล้อมในการทำงาน นับแต่วันที่ได้รับการแต่งตั้งเป็นต้นไป ข้อ ๑๕ ให้รัฐวิสาหกิจเป็นผู้ออกค่าใช้จ่ายในการปฏิบัติตามประกาศนี้ ประกาศ ณ วันที่ ๒๕ ธันวาคม พ.ศ.๒๕๓๘ พิศาล มูลศาสตรสาทร รัฐมนตรีว่าการกระทรวงแรงงานและสวัสดิการสังคม ประธานคณะกรรมการรัฐวิสาหกิจสัมพันธ์[รก.๒๕๓๙/๓ง/๒๕๔/๙ มกราคม ๒๕๓๙] ฐาปนี/ แก้ไข ๔กันยายน ๒๕๔๕ A+B(C)